สภาผู้บริโภคฯ จี้ กสทช.เปิดข้อมูล “ที่ปรึกษา SCF” ดีลควบ TRUE-DTAC
สภาองค์กรของผู้บริโภค ยื่นหนังสื่อถึง กสทช.เรียกร้องให้เปิดข้อมูลผลการศึกษาของที่ปรึกษาอิสระจากต่างประเทศ "SCF Associates LTD" เกี่ยวกับผลกระทบที่เกิดขึ้นจากการควบรวมระหว่าง TRUE-DTAC
สภาองค์กรของผู้บริโภค ยื่นหนังสื่อถึง กสทช.เรียกร้องให้เปิดข้อมูลผลการศึกษาของที่ปรึกษาอิสระจากต่างประเทศ "SCF Associates LTD" เกี่ยวกับผลกระทบที่เกิดขึ้นจากการควบรวมระหว่าง TRUE-DTAC
18 ต.ค. 2565

ผู้สื่อข่าวรายงานว่า น.ส.สารี อ๋องสมหวัง เลขาธิการสภาองค์กรของผู้บริโภค หรือ สอบ. และน.ส.สุภิญญา กลางณรงค์ อดีตคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. และประธานอนุกรรมการด้านการสื่อสาร และเทคโนโลยีสารสนเทศ สภาองค์กรของผู้บริโภค ได้ยื่นหนังสือถึง ศาสตราจารย์คลินิก สรณ บุญใบชัยพฤกษ์ ประธาน กสทช. และนายต่อพงศ์ เสลานนท์ กรรมการ กสทช. เพื่อขอให้เปิดเผยรายงานผลการศึกษาของที่ปรึกษาอิสระจากต่างประเทศ “SCF Associates LTD” เกี่ยวกับผลกระทบกรณีการควบรวมกิจการในธุรกิจโทรคมนาคม ระหว่าง บริษัท ทรู คอร์ปอเรชั่น จำกัด (มหาชน) หรือ TRUE และ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC
โดยเนื้อความระบุว่า ตามที่ กสทช. ได้มีการจัดจ้างให้ที่ปรึกษาอิสระจากต่างประเทศ คือ “SCF Associates LTD ” ดำเนินการศึกษาเกี่ยวกับผลกระทบกรณีการควบรวมกิจการดังกล่าว (A Study on the Impact of a Proposed Merger) โดยสำนักงาน กสทช. แจ้งว่าจะเสนอรายงานฉบับดังกล่าวนี้ต่อที่ประชุม กสทช. เพื่อใช้เป็นข้อมูลประกอบการพิจารณา กรณีการควบรวมกิจการของ TRUE และ DTAC ในวันที่ 20 ตุลาคม 2565 นี้
สภาองค์กรของผู้บริโภค ในฐานะเป็นผู้แทนผู้บริโภคมีอำนาจหน้าที่ดำเนินการคุ้มครองและพิทักษ์สิทธิของผู้บริโภคในทุกด้าน มีความกังวลเป็นอย่างยิ่งว่าการควบรวมกิจการโทรคมนาคมดังกล่าว จะเกิดผลกระทบต่อสังคมในทุกมิติ จำเป็นอย่างยิ่งที่ประชาชนจะต้องได้รับรู้ในข้อมูลที่เกี่ยวข้อง จึงขอเรียกร้องให้ กสทช.ยึดมั่นต่อหน้าที่ที่มีต่อประชาชนในการรักษาผลประโยชน์สูงสุด ด้วยการเปิดเผยรายงานผลการศึกษาของที่ปรึกษาอิสระจากต่างประเทศที่เกี่ยวกับผลกระทบกรณีการควบรวมกิจการในธุรกิจโทรคมนาคม ระหว่าง DTAC และ TRUE อันเป็นหน้าที่โดยตรงของสำนักงาน กสทช. ตามมาตรา 59 (5) ที่จะต้องเปิดเผยข้อมูลผลการศึกษาวิจัยและผลงานอื่น ๆ ที่ว่าจ้างให้หน่วยงานภายนอกดำเนินการให้ประชาชนทราบ โดยเผยแพร่ผลการศึกษาผ่านทางเว็บไซต์ กสทช. เพื่อให้ผู้บริโภคและประชาชนรับทราบข้อดี-ข้อเสีย ก่อนที่จะมีการลงมติกรณีการควบรวมกิจการโทรคมนาคมในครั้งนี้